
Užasan glas 

Uzvišeni Allah. gospodar nebesa i Zemlje i onoga što je između njih, 
beskrajno je milostiv: oprašta grijehe i prima pokajanje, obilno nagrađuje i 
strahovito kažnjava. Koliko je samo gradova drevnih i naroda uništeno zato 
što nisu povjerovali kad su im poslanici njihovi jasne dokaze donosili. 




Oni su Allahove poslanike tlačili, proganjali i ubijali a drugim se 
božanstvima, mimo Allaha. klanjali. A Allahovu poruku nisu primali. Nisu 
htjeli da povjeruju u Onoga ko ih je na Zemlju smjestio i sve što je 
potrebno za život dao. Koliko su ljudi nezahvalni! 

Takvi su bili i stanovnici Medjena kad im je došao Allahov poslanik Šuajb. 
"0 narode moj." - govorio je on - Allahu se klanjajte, vi drugog boga osim 
Njega nemate! Dolazi vam jasan dokaz od Gospodara vašeg, zato pravo 
na litri i na kantaru mjerite i ljudima stvari njihove ne zakidajte, i red na 
Zemlji ne remetite kad je već na njoj uspostavljen red. To je bolje za vas 
ako vjerujete. 






I ne postavljajte zasjede na ispravnom putu, prijeteći i od Allaha 
odvraćajući one koji u Njega vjeruju, želeći krivi put. I sjetite se da vas je 
bilo malo i da vas je On umnožio, a pogledajte kako su skončali oni koji su 
nered pravili." 

“O Šuajbe,” - govorili su oni - “da li vjera traži od tebe da napustimo ono 
čemu su se preci naši klanjali ili da ne postupamo sa imanjima našim onako 
kako nas je volja? E baš si pametan' i razuman'!" 

“0 narode moj." - govorio je on - "shvatite da je meni jasno ko je 
Gospodar moj i da mi je On dao svega u izobilju. )a ne želim činiti ono što 
vama zabranjujem; jedino želim učiniti dobro koliko mogu, a uspjeh moj 
zavisi samo od Allaha; u Njega se uzdam i Njemu se obraćam. 

O narode moj! Neka vas neslaganje sa mnom nikako ne dovede do toga da 
vas zadesi ono što je zadesilo Nuhov narod ili Hudov narod ili Salihov 
narod. A i Lutov narod nije mnogo prije vas živio. I tražite oprost od 
Gospodara svoga, i onda Mu se pokajte! - Gospodar moj je, uistinu, 
samilostan i pun ljubavi." 

"O Šuajbe,” - rekoše oni - “mi ne razumijemo mnogo toga što ti govoriš, 
a vidimo da si među nama jadan; da nije roda tvoga, mi bismo te 
kamenovali, ti nisi nama drag." 

“O narode moj," - reče on - “zar vam je rod moj draži od Allaha koga 
sasvim odbacujete? Gospodar moj dobro zna ono što vi radite! 0 narode 
moj. činite sve što možete, a činiću i ja. Vi ćete sigurno saznati koga će 
kazna stići koja će ga osramotiti i ko je lažac. Pa, čekajte i ja ću s vama 
čekati!” 








Glavešine naroda njegova, one koje su bile ohole, rekoše: 

“Ili ćete bezuvjetno vjeru našu prihvatiti, ili ćemo mi. o Šuajbe. i tebe i one 
koji s tobom vjeruju iz grada našeg istjerati." 

“Zar i protiv naše volje?" - reče on. “Ako bismo vjeru vašu prihvatili nakon 
što nas je Allah spasio nje. na Allaha bismo laž iznijeli. Mi ne treba da je 
prihvaćamo, to neće Allah, Gospodar naš, jer Gospodar naš znanjem 
svojim sve obuhvaća; u Allaha se uzdamo! Gospodaru naš, Ti presudi 
nama i narodu našem, po pravdi. Ti si sudija najpravedniji!" 





A glavešine naroda njegova, one koje nisu vjerovale, rekoše: 

“Ako pođete za Šuajbom. bit ćete sigurno izgubljeni." 

I kada je pala Allahova naredba, Allah je, iz milosti Svoje. Šuajba i vjernike 
s njim spasio, a one koji su zlo činili pogodio je užasan glas i oni su u 
zemlji svojoj mrtvi, nepomični osvanuli, kao da na njoj nikad nisu ni 
postojali. 

Oni koji su smatrali Šuajba lašcem - kao da nikad nisu na njoj bili; oni koji 
su smatrali Šuajba lašcem. oni su nastradali. 

Oni koji nisu vjerovali i koji su ajete Gospodara svega vidljivog i nevidljivog 
poricali - bit će stanovnici u vatri; u njoj će vječito ostati, a to će užasna 
sudbina biti. 



Vjera Ibrahimova - vjera prava 

Nek je u miru Ibrahim! 

Ibrahim je bio primjer čestitosti, pokoran Allahu, pravi vjernik nije 
druge smatrao Allahu ravnim. I bio je zahvalan na blagodatima 
Njegovim. Allah je njega izabrao i na pravi put izveo. 

I Allah pokaza Ibrahimu carstvo nebesa i Zemlje da bi čvrsto 
vjerovao. Kad nastupi noć. on ugleda zvijezdu i reče: 

“Ovo je Gospodar moj!" 

A pošto zađe. reče: 

“Ne volim one koji zalaze!" 

A kad ugleda Mjesec kako izlazi, reče: 

"Ovo je Gospodar moji" 

A pošto zađe. on reče: 

"Ako me Gospodar moj na pravi put ne uputi, bit ću 
sigurno jedan od onih koji su zalutali!" 

A kad ugleda Sunce kako se rađa, on uzviknu: 

“Ovo je Gospodar moj, ovo je najveće!” 



9 







A pošto zađe, on reče: 

"Narode moj, ja nemam ništa s tim što vi Njemu druge ravnim smatrate! |a 
okrećem lice svoje, kao pravi vjernik, prema Onome koji je nebesa i Zemlju 
stvorio, ja nisam od onih koji Njemu druge ravnim smatraju!" 

Nek je u miru Ibrahim! 

“Allahu se jedino klanjajte" - govorio je on narodu svome - “i Njega se 
bojte: to vam je bolje, da znate. 

Zar lažna božanstva umjesto Allaha hoćete? I šta o Gospodaru svjetova 
mislite? Kakvi su ovo kumiri kojima se i dan i noć klanjate?" 

Oni odgovoriše: 

“I naši preci su im se klanjali." 

“I vi ste a i preci vaši bili u očitoj zabludi" - reče. 

"Govoriš li ti to ozbiljno ili se samo šališ?” - upitaše oni. 







“Ne,” - reče - "Gospodar vaš je Gospodar nebesa i Zemlje, On je njih 
stvorio, i ja ću vam to dokazati. Tako mi Allaha, ja ću. čim se udaljite, vaše 
kumire udesiti!" 

I on baci pogled na zvijezdu, pa reče: 

“|a ću se. evo. razboljeti!" 

I oni ga napustiše. uzmaknuvši. 

A on se kumirima njihovim prikrade pa reče: 

“Zašto ne jedete? Šta vam je te ne govorite?" 




I porazbija ih on u komade, osim onoga najvećeg, da bi se njemu obratili. 
"Ko uradi ovo sa bogovima našim?" - povikaše oni - "zaista je nasilnik!" 
"Čuli smo jednog momka kako ih huli,” - rekoše neki - “ime mu je 
Ibrahim." 

"Dovedite ga da ga ljudi vide" - rekoše - "da posvjedoče." 

“|esi li ti uradio ovo s bogovima našim, o Ibrahime?" - upitaše. 

"To je učinio onaj najveći od njih. pitajte ih ako umiju da govore" - reče 
on. 

I oni se zamisliše. pa sami sebi rekoše: 

"Vi ste. zaista, nepravedni!" 




Zatim glave oboriše i rekoše: 

"Ta ti znaš da ovi ne govore!" 

"Pa zašto se. onda. umjesto Allahu. klanjate onima koji vam ne mogu ni 
koristiti niti od vas kakvu štetu otkloniti?" - upita on. “Teško vama i onima 
kojima se. umjesto Allaha, klanjate! Zašto se ne opametite?” 

"Pripremite za njega lomaču, pa ga u vatru bacite!" - povikaše razjareni. 
"Vi ste" - reče Ibrahim - “mimo Allaha kumire prihvatili da biste u životu 
na ovom svijetu međusobne prijateljske odnose održavali a poslije, na 
Sudnjem danu. jedni drugih ćete se odricati i jedni druge čete proklinjati. 
Vatra će vaše boravište biti. i niko vam u pomoć neće priteći. 




“Spalite ga i bogove naše osvetite, ako hoćete išta da 
učinite" - u bijesu ponavljahu. 

I napraviše veliku lomaču. 

I htjedoše da ga na muke stave, ali Allah njih učini 
poniženim: 

“O vatro", reče Gospodar, "postani hladna i budi spas 
Ibrahimu!" 

I vatra mu ništa ne uradi. 

“Idem onamo gdje mi je Gospodar moj naredio" - reče - 
“On će mene kuda treba uputiti." 





koji niti čuje, niti vidi. niti ti može od 
koristi biti? 0 oče moj. meni dolazi znanje a ne tebi; zato mene 
slijedi, i ja ću te na pravi put uputiti. 

O oče moj, ne klanjaj se šejtanu. šejtan je Milostivome uvijek bio 
neposlušan! O oče moj, bojim se da te od Milostivog ne stigne kazna, pa 
da budeš šejtanu drug." 

Otac njegov je rekao: 

“Zar ti mrziš božanstva moja. o Ibrahime? Ako se ne okaniš, zbilja ću te 
i kamenjem potjerati, zato me za dugo vremena napusti!" 

V. 

"Mir tebi!" - reče Ibrahim. 'Molit ću 
Gospodara svoga da ti oprosti jer On je 
vrlo dobar prema meni. 

I napustit ću i vas i sve one kojima se 
mimo Allaha klanjate i klanjat ću se svom 
Gospodaru. Nadam se da neću biti 
nesrećan u klanjanju Gospodaru mome." 
Nek je u miru Ibrahim! 

I narod njegov se s njime raspravljao. 









"Zar da se raspravljate sa mnom o Allahu, a On je mene uputio?" - reče 
on. “|a se ne bojim onih koje vi Njemu ravnim smatrate: bit će samo ono 
što Gospodar moj bude htio. Gospodar moj znanjem svojim obuhvata sve. 
Zašto se ne urazumite? A kako bih se bojao onih koje s Njim izjednačujete, 
kada se vi ne bojite što Allahu druge smatrate ravnim, iako vam On za to 
nije nikakav dokaz dao? I znate li vi ko će. mi ili vi. biti siguran? Bit će 
sigurni samo oni koji vjeruju i vjerovanje svoje s mnogoboštvom ne 
miješaju: oni će biti na pravom putu. 

Vi se. mimo Allaha, kumirima klanjate i laži smišljate. Oni kojima se vi. 
mimo Allaha, klanjate ne mogu vas nikakvom hranom nahraniti; vi hranu 
od Allaha tražite i Njemu se klanjajte i Njemu zahvalni budite! Njemu ćete 
se vratiti. A ako vi smatrate lažnim mene. pa smatrali su lažnim svoje 
poslanike i narodi prije vas; a poslanik je jedino dužan da jasno obznani." 
I Lut mu jedini povjerava! 

A Ibrahim reče: 

“|a se selim onamo kuda mi je Gospodar moj naredio, jer je On. uistinu, 
silan i mudar." 




I napusti njih i one kojima su se, mimo Allaha klanjali. Allah tako spasi 
njega i Luta u zemlju koju je za ljude blagoslovio. 

Ibrahim nije bio ni levrej ni kršćanin, već pravi vjernik. Vjerovao je u Boga 
jedinoga, i nije bio idolopoklonik. Njemu je Allah na ovom svijetu lijep 
spomen sačuvao, a na onom će. doista, jedan od onih dobrih biti. 

Nek je u miru Ibrahim! 

A kada Ibrahim reče: "Gospodaru moj, pokaži mi kako umrle oživljuješ!" 
- On reče: “Zar ne vjeruješ?" - "Vjerujem" - odgovori on - "ali bih da mi 
se srce smiri." - “Uzmi četiri ptice" - reče On - "i isijeci ih, pa pojedine 
komade njihove stavi na razne brežuljke, zatim ih pozovi, brzo će ti doći. 
Znaj da je Allah silan i mudar!" 

I kad Ibrahim zamoli svoga 
Gospodara: "Gospodaru moj, daruj 
mi porod čestit" - Allah ga obradova 
dječakom blage naravi. I kad on 
odraste toliko da mu poče u poslu 
pomagati, Ibrahim reče: 

“O sinko moj, u snu sam vidio da 
treba da te zakoljem, pa šta ti misliš? 
“O oče moj" - dijete reče - "onako 
kako ti se naređuje postupi: ako Bog 
da, ja ću sve izdržati." 




I njih dvojica poslušaše. I kad ga on čelom 
prema zemlji položi, Allah ga zovnu: 

“O Ibrahime, ti si se Objavi u snu odazvao: - 
a Mi ovako nagrađujemo one koji dobra djela 
čine, - to je zaista bilo iskušenje!" 

I kurbanom velikim ga iskupi, i u naraštajima 
kasnijim mu spomen sačuva. 

Nek je u miru Ibrahim! 






Kad je Ibrahima Gospodar njegov s nekoliko zapovijedi u iskušenje stavio, 
pa ih on potpuno izvršio. Allah je rekao: 

"Učinit ću da ti budeš ljudima u vjeri uzor!” 

"I neke moje potomke" - zamoli on. 

"Obećanje moje neće obuhvatiti nevjernike" - kaza On. 






"" "Ibrahimu i Ismailu bijaše naređeno od njihova Gospodara: 

-"'Hram moj očistite za one koji ga budu obilazili, koji budu tu stanovali i 
"koji budu molitvu obavljali." 

I dok su Ibrahim i Ismail temelje Hrama podizali, oni su molili: 
"Gospodaru naš. primi od nas. jer Ti. uistinu, sve čuješ i sve znašl 
Gospodaru naš. učini nas dvojicu Tebi odanim, i porod naš nek bude odan 
Tebi. i pokaži nam obrede naše i oprosti nam. jer Ti primaš pokajanje i 
samilostan si! 



23 




Gospodaru moj, učini ovaj grad sigurnim i sačuvaj i mene i sinove moje da 
se ne klanjamo kumirima, oni su, Gospodaru moj. mnoge ljude na 
stramputicu naveli. Onaj ko bude mene slijedio - moje je vjere, a onaj ko 
bude protiv mene ustajao. pa - Ti uistinu praštaš i samilostan si. 
Gospodaru naš. pošalji im poslanika, jednog od njih. koji će im ajete Tvoje 
kazivati i Knjizi ih i mudrosti učiti i očistiti ih. jer Ti si. uistinu, silan i mudar! 






j kotlini u kojoj se ništa 

, w , naš. molitvu obavljali; 

zato učini da srca nekih ljudi čeznu za njima i opskrbi ih raznim plodovima 
da bi zahvalni bili. 

Gospodaru naš. Ti zacijelo znaš šta mi tajimo, a šta na javu iznosimo. 
Allahu ništa nije skriveno ni na Zemlji ni na nebu. 

Hvala Allahu koji mi je u starosti podario Ismaila i Ishaka; Gospodaru naš, 
n Ti usliši molbu moju! 

A hram t^B«3ć^^prvl hram sagrađen za ljude, blagoslovljen je on i 
putokaz svjetovima. I Allah je učinio Hram utočištem i sigurnim mjestorr 
ljudima. Onaj ko uđe u nj treba da bude bezbjedan. Hodočastiti Hrarr 
dužan je. Allaha radi. svaki onaj koji je u mogućnosti: a onaj koji neće da 
vjeruje - pa. zaista. Allah nije ovisan ni o kome. 



wi mm 

je bolje vjere od onoga koji se iskreno preda Allahu. čineći još i 
dobra djela, i koji slijedi vjeru Ibrahimovu. vjeru pravu? 

A Ibrahima je Allah uzeo za prijatelja. 

Ibrahimovim potomcima Allah je Knjigu i mudrost dao. i carstvo im 
veliko darovao; i bilo ih je koji su u nju vjerovali, a bilo ih je koji su od 
nje odvraćali - njima je dovoljan džehennem. oganj užareni! 



Allah je - nema boga osim Njega ■ Živi i Vječni! 

Učini da grane sa zapada! 

Zar nisi čuo za onoga koji se s Ibrahimom o njegovu Gospodaru prepirao, 
onda kad mu je Allah carstvo dao? 

Kad Ibrahim reče: 

"Gospodar moj je onaj koji život i smrt daje." 

"|a dajem život i smrt!" - onaj odgovori. 

"Allah čini da Sunce izlazi sa istoka" - reče Ibrahim - "pa učini ti da grane 
sa zapada. 

I nevjernik se zbuni. 

A Allah silnicima neće ukazati na pravi put. 

Moć je samo u Allaha 

Bila dvojica drugova, pa jednom od njih Allah Milostivi dao imetak veliki: 
pored ostalog i dva dobra vrta koja su bila lozom zasađena, a oko loze 
palmama opasana. Između vrtova bijahu njive, a kroz njihovu sredinu tekla 
je rijeka, te su oba vrta davala plodove u izobilju, tako da ničega nije 
manjkalo. 

Ovaj što je imao bogatstvo osili se. pa jednog dana reče svome drugu kako 
je od njega imućniji i kako je jačeg roda. I ude u vrt svoj šepureći se i 
likujući, nezahvalan svome Gospodaru na onome što mu je podario. |oš 
reče kako su mu vrtovi tako dobri da on ne misli da ikada mogu propasti, 
i ne misli da će Smak svijeta ikada doći. A ako bude vraćen svome 
Gospodaru, reče nehajno, siguran je da će nešto bolje od ovoga naći. 
Drug mu njegov reče: 

"Zašto nisi. kad si u vrt svoj ušao. rekao: Mašallah! - moć je samo u Allaha! 
Zar ne vjeruješ u Onoga koji te od zemlje stvorio, zatim od kapi sjemena, 
i najzad te potpunim čovjekom učinio? 





Što se mene tiče. On. Allah, moj je Gospodar i ja Gospodaru svome ne 
smatram nikoga ravnim." 

I još mu kaza da to što je u njega manje blaga i manje roda ne znači ništa, 
jer Gospodar može mu i bolji vrt od njegovog dati. A može. ako hoće. na 
njegov vrt nepogodu s neba poslati pa da ostane samo klizava ledina bez 
ičega. Ili da mu rijeku u ponor odvede pa da je ne mogne više nikada 
pronaći. 

I dogodi se tako: propadoše njegovi plodovi i on poče kršiti ruke svoje 
žaleći za onim što je utrošio. Loza se bijaše sva povaljala po podupiračima 
svojim i sve bijaše uništeno, a on u očajanju samo govoraše: 

"Kamo sreće da Gospodaru svome nisam nikoga smatrao ravnim!" 

On sam sebi nije mogao pomoći, a nije imao nikoga da mu pomogne, osim 
Allaha. Tada može pomoći samo Allah. Istiniti. On daje najbolju nagradu i 
čini da se sve na najbolji način okonča. 

/ imetak na Allahovu putu žrtvujte. i sami sebe u propast ne dovodite, i 
dobro činite; Allah. zaista, voli one koji dobra djela čine. 



